UV พุ่งเกือบ 8% ลุ้นรายได้ปีนี้โตกระฉูด
UV พุ่งเกือบ 8% ลุ้นรายได้ปีนี้โตกระฉูด หลังรับรู้รายได้โอนกรรมสิทธิ์อสังหาฯ 1.58 หมื่นลบ. ล่าสุด ณ เวลา 11.45 น. อยู่ที่ 8.30 บาท บวก 0.60 บาท หรือ 7.79% สูงสุด 8.60 บาท ต่ำสุด 7.70 บาท ด้วยมูลค่าซื้อขาย 295.48 ล้านบาท
23 พ.ค. 2560

ผู้สื่อข่าวรายงานว่าราคาหุ้นบริษัท ยูนิเวนเจอร์ จำกัด (มหาชน) หรือ UV ล่าสุด ณ เวลา 11.45 น. อยู่ที่ 8.30 บาท บวก 0.60 บาท หรือ 7.79% สูงสุด 8.60 บาท ต่ำสุด 7.70 บาท ด้วยมูลค่าซื้อขาย 295.48 ล้านบาท ขณะที่ดัชนีตลาดหุ้นไทยโดยรวมบวก 0.23%

โดย นายบัณฑิต ม่วงสอนเขียว ประธานเจ้าหน้าที่บริหารการเงิน UV เปิดเผยว่า บริษัทคาดว่าอัตรากำไรสุทธิปีนี้จะทำได้สูงกว่าระดับ 6.19% ในปีก่อน เนื่องจากมีการปรับขึ้นราคาขายสำหรับโครงการใหม่ ซึ่งมีอัตรากำไรขั้นต้นไม่ต่ำกว่า 30%
ทั้งนี้บริษัทยังคงเป้าหมายรายได้ปีนี้เติบโต 10-15% จากปีก่อนที่ทำได้ 1.73 หมื่นล้านบาท ซึ่งมาจากธุรกิจสังกะสีราว 1.4 – 1.5 พันล้านบาท และจากการรับรู้รายได้จากการโอนกรรมสิทธิ์อสังหาริมทรัพย์ในปีนี้อยู่ที่ 1.58 หมื่นล้านบาท โดยปัจจุบันมียอดขายรอโอนกรรมสิทธิ์ (Backlog) อยู่ที่ 4.07 พันล้านบาท และโครงการแนวสูงเหลือขายที่ราว 4 พันล้านบาท
นอกจากนี้บริษัทอยู่ระหว่างการศึกษาเข้าซื้อกิจการ (M&amp;A) ในธุรกิจที่นอกเหนือจากธุรกิจอสังหาริมทรัพย์ และธุรกิจสังกะสี เพื่อให้บริษัทเป็นมีธุรกิจที่มีความหลากหลายมากขึ้น โดยจะมีความชัดเจนมากขึ้นหลังจากที่ได้รับเงินจากการขายสินทรัพย์เข้ากองทรัสต์เพื่อการลงทุนในอสังหาริมทรัพย์ หรือ REIT ซึ่งบริษัทมีแผนจะขายสินทรัพย์เข้า REIT ดังกล่าว โดยคาดว่าจะได้รับเงินกว่า 2 พันล้านบาท แต่ยังไม่สามารถกำหนดช่วงเวลาในการขายสินทรัพย์ดังกล่าวได้
 
ด้าน บล.เอเอสแอล ระบุในบทวิเคราะห์ แนะนำถือหรือซื้อระยะสั้นเล่นรอบ UV เน้นยืนแนวรับ 7.55 มีโอกาทดสอบผ่านแนวต้าน 8.00 บาทและ 8.50 บาท